Πειραϊκός Σύνδεσμος

Ο **Πειραϊκός Σύνδεσμος** είναι από τα αρχαιότερα και ιστορικότερα αθλητικά και πολιτιστικά σωματεία της Ελλάδας. Ιδρύθηκε στις 22 Οκτωβρίου 1894 και εδρεύει στον Πειραιά. Έχει τμήματα καλαθοσφαίρισης, πετοσφαίρισης και στίβου, τα οποία υπάγονται στην Εφορεία Σωματικής Αγωγής. Παλιότερα διατηρούσε περισσότερα αθλητικά τμήματα, όπως: ορειβασίας, ξιφασκίας, κολύμβησης, υδατοσφαίρισης, χειροσφαίρισης,ποδηλασίας και ποδοσφαίρου. Ο Πειραϊκός υπήρξε πρωτοπόρος σύλλογος στην Ελλάδα σε όλα σχεδόν τα αθλήματα.

Τα πρώτα χρόνια της παρουσίας του είχε και τμήμα ποδοσφαίρου έως το 1924, όταν συγχωνεύτηκε με την Πειραϊκή Ένωση για τη δημιουργία του Α.Π.Σ. Πειραιώς. Επίσης, είχε τμήματα μουσικής και φιλολογικό. Το 1895 ίδρυσε μηχανουργική σχολή και νυκτερινό σχολείο όπου έκλεισε το 1907. Στη σχολή σε όλα τα χρόνια της λειτουργία της φοίτησαν 7.987 μαθητές. Από το 1909 έως το 1915 διατηρούσε τμήμα ξιφασκίας. Το 1935 ίδρυσε τμήμα οπλομαχίας ενώ διατηρούσε και τμήμα τροχοπεδίλων. Στο γυναικείο βόλεϊ συμμετείχε στα πρώτα πρωταθλήματα γυναικών που διοργάνωσε ο Πανιώνιος το 1926 και 1927.

## Στίβος
Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Πειραϊκός Σύνδεσμος  βρίσκεται στην 73η θέση (σε σύνολο 321 συλλόγων).

### Τίτλοι
* Πρωτάθλημα Ανοιχτού Στίβου Ανδρών (1): 1935
* Πρωταθλήματα Ανώμαλου δρόμου Ανδρών (10): 1935, 1936, 1939, 1940, 1945, 1947, 1948, 1951, 1952, 1953
* Πρωταθλήματα Ανώμαλου Δρόμου Γυναικών (2): 1969, 1972
* Περιφερειακό Πρωτάθλημα Ανώμαλου Δρόμου Αττικής: 1947

## Τμήμα ποδόσφαιρου

### Ίδρυση
Στο ποδόσφαιρο, ήταν ο πρώτος σύλλογος του Πειραιά που δημιούργησε ανάλογο τμήμα το 1906. Το δημιούργησαν μαθητές του Γυμνασίου Πειραιά και στον πρώτο γνωστό αγώνα του έδωσαν υποδέχτηκαν στο "Γήπεδο Ποδηλατοδρομίου" τον Σ.Π. Γουδί, από τον οποίο ηττήθηκαν με 0-9. Στην ομάδα του Πειραϊκού αγωνίστηκαν μεταξύ άλλων οι: Παπαφιλιππόπουλος, Σκλιάς, Κωστάλας, Τερεζάκης, Βακαλόπουλος, Κοϊνάρος, Παπαναργύρου. 

### Τα πρώτα χρόνια
Το 1906 αγωνίστηκε στο πρωτάθλημα της ΕΟΑ που κατέκτησε ΓΣ Εθνικός. Το 1907 τερμάτισε τρίτος στο πρωτάθλημα ΣΕΓΑΣ-ΕΟΑ (σε 4 ομάδες). Παίκτες του Πειραϊκού αγωνίστηκαν στον αγώνα της Μικτής Αθηνών-Πειραιώς κόντρα στον Πανιώνιο Σμύρνης το 1908. Το 1909 κατέκτησε το πρωτάθλημα του ΣΕΓΑΣ αφήνοντας δεύτερο το ισχυρό Σ.Π. Γουδί, ενώ το 1910 τερμάτισε δεύτερος το πρωτάθλημα του ΣΕΓΑΣ (6 ομάδες). Την ίδια χρονιά έχασε τον τίτλο του ΣΕΓΑΣ από τον ΠΟ Αθηνών, όπως και το 1911. 

Δεν συμμετείχε όμως στο πρωτάθλημα του 1912 και του 1914.

### Τα πρωταθλήματα Ελλάδος
μικρογραφία|δεξιά|300px|Οι αθλητές του Πειραϊκού Συνδέσμου Γιάννης, Ντίνος, Γιώργος και Βασίλης Ανδριανόπουλος με τη φανέλα της ομάδας.

Το 1920 απορρόφησε τους ποδοσφαιριστές της ανεπίσημης ακόμα ομάδας του Άρη Πειραιά. Το 1921 αγωνίστηκε στο Πρωτάθλημα Ε.Π.Σ. Αθηνών-Πειραιώς και το 1922 τερμάτισε 4ος στο ίδιο πρωτάθλημα.

Το 1923 αφού έγινε πρωταθλητής Αθηνών-Πειραιώς-Σμύρνης προκρίθηκε στον πανελλήνιο τελικό  και κατέκτησε το πρωτάθλημα Ελλάδας νικώντας τον Άρη Θεσσαλονίκης με 3-1 στο γήπεδο του Ηρακλή, στις *Σκαμνιές*, έχοντας στις τάξεις του τα τέσσερα αδέρφια Ανδριανόπουλου (Άρης, από την άλλη, πρόκειται να αγωνιστεί με τον ποδοσφαιριστή του Παναθηναϊκού Απόστολο Νικολαΐδη). 

Αρχηγός των πρωταθλητών Ελλάδος ήταν ο Γιάννης Ανδριανόπουλος. 

### Διάλυση τμήματος
Ο Πειραϊκός είχε καταφέρει να κατακτήσει το πρώτο πρωτάθλημα Ελλάδος, έχοντας στις τάξεις του μερικούς από τους καλύτερους Έλληνες ποδοσφαιριστές. Αμεσα όμως αποφάσισε να διακόψει τη λειτουργία του. Ο Σύνδεσμος ιδρύθηκε το 1984 από μια ομάδα φιλοπρόοδων Πειραιωτών, υψηλού μορφωτικού και οικονομικού επιπέδου οι οποίοι κατάργησαν το τμήμα όταν συνειδητοποίησαν ότι το ποδόσφαιρο δεν συμβάδιζε με ανάλογο επίπεδο λόγω συμπεριφοράς φιλάθλων και επεισοδίων.

Το 1924 οι ποδοσφαιριστές του συλλόγου αποχώρησαν και μαζί με άλλους που έφυγαν από την Πειραϊκή Ένωση δημιούργησαν τον Α.Π.Σ. Πειραιά. Ετσι στο Πρωτάθλημα Ελλάδας 1924 δεν αγωνίστηκε ο Πειραϊκός αφού είχε διαλυθεί, αντ' αυτού συμμετείχε ο Α.Π.Σ. Πειραιώς (ουσιαστικά ο πρώην Πειραϊκός Σύνδεσμος ενισχυμένος με παίκτες της Πειραϊκής Ένωσης).

Ως και την διάλυση του το 1924 ο Πειραϊκός είχε κατακτήσει ένα πρωτάθλημα Ελλάδας το 1923., ένα πρωτάθλημα ΣΕΓΑΣ  αλλά και ένα πανελλήνιο κύπελλο υπό τον ΣΕΓΑΣ το 1910. Ουσιαστικά η διάλυση του Πειραϊκού ώθησε τα τέσσερα αδέλφια Ανδριανόπουλου, η ραχοκοκαλιά της ομάδας, να προβούν στην δημιουργία του Ολυμπιακού το 1925, ο οποίος επίσης περιείχε τη λέξη *Σύνδεσμος* στο όνομά του.

Σημαντικοί ποδοσφαιριστές του συλλόγου ήταν οι: Ντίνος Ανδριανόπουλος, Γιάννης Ανδριανόπουλος, Γεώργιος Ανδριανόπουλος, Βασίλης Ανδριανόπουλος, Γιώργος Χατζηανδρέου, Χρήστος Πέππας, Αλεξανδρος Κεχαγιάς, Νίκος Πανόπουλος. Προπονητής στον Πανελλήνιο τίτλο του 1923 ηταν ο Χρήστος Βολονάκης.

### Τίτλοι και διακρίσεις
* '''Πρωταθλητής Ελλάδας''': 1923
* **Πρωτάθλημα [[ΣΕΓΑΣ]]**: 1909          
*** Δευτεραθλητής: 1910-11
* **Κύπελλο [[ΣΕΓΑΣ]]**: 1910 
* '''Πρωταθλητής Αθηνών-Περαιώς-Σμύρνης''': 1923

## Καλαθοσφαίριση
Το Τμήμα Καλαθοσφαίρισης του Πειραϊκού Συνδέσμου ιδρύθηκε στις αρχές της δεκαετίας του 1930 και το 1938 κατέκτησε άτυπα το πρωτάθλημα Ελλάδος. Το 1932 αγωνιζόταν στο Πρωτάθλημα Α' Πειραιώς (μαζί με τους: Σχολή Ναυτικών Δοκίμων (πρωταθλητής), Ολυμπιακός ΣΦΠ (3ος), Φαληρικός Σύνδεσμος, Ηρακλής Κοκκινιάς, Εθνικός Π.)

Το 1939 λόγω του πολέμου αναστέλλει τη δραστηριότητά του και επαναλειτουργεί το 1945, συνεχίζοντας τη δράση του ανελλιπώς μέχρι σήμερα. Στην καλαθοσφαίριση λειτουργούν δύο τμήματα: Ανδρών και Γυναικών.

### Ανδρική ομάδα

Την τριετία 1933-1935 κατέκτησε ισάριθμους τίτλους στην Α' Κατηγορία Πειραιώς όπου αγωνίζονταν και ο Ολυμπιακός. Μετά τη συνένωση των πρωταθλημάτων Αθηνών-Πειραιώς, αναδείχθηκε πρωταθλήτρια το 1937 σε μια κατηγορία όπου υπήρχαν οι ισχυροί Πανελλήνιος, Νήαρ Ηστ και Παναθηναϊκός. Η συνέχεια όμως δεν ήταν η ανάλογη.

Από τα μέσα της δεκαετίας του 1980 ως και τα μέσα της δεκαετίας του 2000 αγωνίστηκε στις Εθνικές κατηγορίες Β΄ Εθνική, Α2΄, ενώ είχε δύο συμμετοχές στην Α1 (1991-92, 1996-97). Σήμερα αγωνίζεται στην Α' Κατηγορία της ΕΣΚΑΝΑ (τοπικό Νότιας Αττικής) στην οποία ανήκει από το 1995.

Το 1935 το Τμήμα Καλαθοσφαίρισης στεγάζεται στο Γυμναστήριο του Συνδέσμου, στην οδό Χαρ. Τρικούπη. Το 1945-46 ο σύλλογος αγωνιζοταν στην Β' Κατηγορία Κέντρου μαζί με Νηαρ Ηστ, Τρίτων Β', ΧΑΝ, Νεοι Βύρωνος, Πανελλήνιο Β', ΑΕ Παγκρατίου. 

Το 1948 με προπονητή τον Ν.Καραβία (πρώην του Ολυμπιακού) έχασε το τοπικό πρωτάθλημα από τον Ολυμπιακό. Το 1966 η Πολιτεία ιδιοποιείται το Γυμναστήριο του Πειραϊκού Συνδέσμου και το Τμήμα συρρικνώνεται. Επαναδραστηριοποιείται με τη μεταστέγασή του στον περιβάλλοντα χώρο του Σταδίου Ειρήνης και Φιλίας (ΣΕΦ).

Κατά την πορεία της αναβάθμισής του, κατακτά το 1989 το Παγκόσμιο Πρωτάθλημα στην πόλη Montbrison της Γαλλίας. Επιτυγχάνει επίσης δύο φορές την άνοδό του στην Α1 κατηγορία, το 1991 και το 1996. Τις επιτυχίες του συμπληρώνει η κατάκτηση δύο Πανελλήνιων Πρωταθλημάτων στο Γυναικείο Μπάσκετ, το 1969 και το 1970, στη Θεσσαλονίκη. Το 1996 η ομάδα ανέβηκε στην Α1 για τελευταία φορά στην ιστορία της. Το ρόστερ της σεζόν 1995-96 με προπονητή τον Μακη Ποτόσογλου ήταν: Τσιριγωτάκης, Γούναρης, Μπάτσιος, Μπούτος, Αλέξανδρος Χάτον, Οικονομάκος, Σόμπολος, Καλαντωνέας.

Σημαντικοί αθλητές: Τάκης Σακελλαρίου, Γιώργος Βασιλακόπουλος, Πέτρος Καπαγέρωφ, Σταύρος Ελληνιάδης, Πρόδρομος Ποτόσογλου, Κώστας Κωστόπουλος, Κώστας Δήμου, Βασίλης Μουζακιώτης, Βασίλης Τσιγγούνης.

Αξίζει επίσης να αναφερθούν και οι προπονητές που προσέφεραν σημαντικές υπηρεσίες στην ανάπτυξη του Τμήματος: Τ. Σακελλαρίου, Γιάννης Γαβανάς, Πρόδρομος Ποτόσογλου, Βαγγέλης Σεβδίνογλου, Κώστας Αναστασάτος, Κώστας Σορώτος, Κώστας Κωστόπουλος και Μιχάλης Κυρίτσης.

### Γυναικεία ομάδα
Ιδρύθηκε το 1933. Κατέκτησε το Πρωτάθλημα Πειραιώς 3 φορές (1933, 1934, 1935). Το 1937 κατέκτησε το  Πρωτάθλημα Κέντρου (Αθηνών-Πειραιώς). Το 1948 τερμάτισε στη δεύτερη θέση.

Σήμερα αγωνίζεται στην Α΄ Κατηγορία της ΕΣΚΑΝΑ. Έχει σημειώσει μεγάλες επιτυχίες, με σημαντικότερες την κατάκτηση δύο φορές του Πανελλήνιου Πρωταθλήματος, το 1969 και το 1970. Έχει συμμετοχές στις εθνικές κατηγορίες Α1 και Α2 από το 2002 έως και το 2005.

Σημαντικές αθλήτριες: Μαριάννα Σωίτου, Λουκία Σκρίβανου, Τούλα Ρούσσου, Παναγιώτα Καβούρη (δίσκος, ακόντιο).

### Τίτλοι
* **Ανδρών**
** **[[Α2 Εθνική καλαθοσφαίρισης ανδρών|Πρωταθλητής Α2 Εθνικής]]**: 1996
** Πρωτάθλημα Κέντρου (Αθηνών-Πειραιώς): 1937
** Πρωτάθλημα Πειραιώς: 1933, 1934, 1935
***Δεύτερη θέση: 1948
** Πρωτάθλημα ΕΣΚΑ: 1985
** Πρωτάθλημα Νοτίου Αττικής (ΕΣΚΑΝΑ): 2006, 2014 (Γ' Κατηγορία)

* **Εφήβων**
** Πρωτάθλημα Ελλάδας: 1988

* **Παίδων**
** Πρωτάθλημα Ελλάδας: 1982

* **Γυναικών**
** '''Πρωταθλητής Ελλάδος''': 1969, 1970
** Φιναλίστ πρωταθλήματος Ελλάδος: 1968, 1971
** Πρωτάθλημα Αθηνών-Πειραιώς: 1950, 1953, 1967, 1968, 1969, 1970, 1971.
** Πρωταθλητής Β΄ Εθνικής: 2002.
** Πρωτάθλημα ΕΣΚΑΝΑ: 2000
** Κύπελλο Νοτίου Αττικής (ΕΣΚΑΝΑ): 2001, 2002.

### Η νέα μέρα στο Πειραϊκό Σύνδεσμο
Στις 2 Αυγούστου 2012 στα γραφεία του Πειραϊκού Συνδέσμου υπογράφτηκε σύμβαση της συνεργασίας μεταξύ της Προέδρου του Πειραϊκού Συνδέσμου Μαίρης Σορώτου–Τσανάκη και του Νίκου Μπουντούρη. Αναλυτικά η ανακοίνωση της συνεργασίας: "Με χαρά σας ανακοινώνουμε την έναρξη της συνεργασίας του Πειραϊκού Συνδέσμου με τον παλαίμαχο αθλητή και νυν προπονητή Νίκο Μπουντούρη. Θα προσπαθήσουμε να αναβιώσουμε το ένδοξο παρελθόν του τμήματος μπάσκετ του Πειραϊκού Συνδέσμου μέσα από την ανάπτυξη των τμημάτων υποδομής, με ήθος και χαρακτήρα που αρμόζει στην ιστορία μας.

Ο Νίκος Μπουντούρης και οι συνεργάτες του με ποιότητα και γνώση θα δουλέψουν για να δώσουν στα παιδιά μας αθλητική και κοινωνική προοπτική για την οποία θα είμαστε όλοι περήφανοι".

Τη σεζόν όμως 2013-2014 η διοίκηση του σωματείου ήρθε σε λύση της σύμβασης με τον παλαίμαχο αθλητή.

## Πετοσφαίριση
Η λειτουργία του Τμήματος ξεκίνησε το 1929. Ο Πειραϊκός Σύνδεσμος πρώτος εισήγαγε το άθλημα της πετοσφαίρισης στην πόλη του Πειραιά. Για το σκοπό αυτό το 1934 και 1935 ο ΣΕΓΑΣ τίμησε τον Πειραϊκό με χρυσά μετάλλια και αντίστοιχα διπλώματα. Το 1933-34 ανέλαβε τη διοργάνωση του πρωταθλήματος Πειραιά σε άνδρες-γυναίκες. Από το 1933 ως το 1936 κατέκτησε 4 πρωταθλήματα Πειραιώς στους άνδρες.

Σήμερα, ο Πειραϊκός Σύνδεσμος διατηρεί μόνο κλάδο γυναικείας πετοσφαίρισης σε όλες τις ηλικιακές ομάδες:
* Παγκορασίδων
* Κορασίδων
* Νεανίδων
* Γυναικών

Οι ομάδες Παγκορασίδων και Κορασίδων συμμετέχουν στα οικεία Πρωταθλήματα, τα οποία διοργανώνει η Ένωση Σωματείων Πετοσφαίρισης Δυτικής Αττικής. Η Γυναικεία ομάδα αγωνίζεται στη **Β΄ Εθνική** Κατηγορία από το 2003.

Κατά την αγωνιστική περίοδο, 2012-13, ο Πειραϊκός Σύνδεσμος έλαβε μέρος στο Πρωτάθλημα του 2ου Ομίλου του Περιφερειακού Πρωταθλήματος Γυναικών (Ε.Σ.ΠΕ.Δ.Α.), ολοκληρώνοντας τις αγωνιστικές της υποχρεώσεις στη 12η θέση της βαθμολογικής κατάταξης.

### Τίτλοι - διακρίσεις
**Ανδρών**
*Πρωταθλητής Ανδρών Πειραιώς: 1933, 1934, 1935, 1936

**Γυναικών**
*Πρωταθλητής Β' Γυναικών Δυτικής Αττικής: 2011

## Υδατοσφαίριση
Κατέκτησε το πρώτο πανελλήνιο πρωτάθλημα του ΣΕΓΑΣ. Αντίπαλοι του ήταν ο σμυρναϊκός σύλλογος Πέλοψ Μελαντίας και ο Ν.Ο. Νέου Φαλήρου. Διεξήχθησε στον όρμο Κουμουνδούρου (Τουρκολίμανο) στις 12-14 Οκτωβρίου 1923

### Τίτλοι
* Πρωτάθλημα Ελλάδας υδατοσφαίρισης ανδρών: 1923

## Χειροσφαίριση
Ο Πειραϊκός Σύνδεσμος διέθετε και τμήμα Χαντμπολ. Στις 25 Μαρίου 1935 ο σύλλογος κατέκτησε το πρωτάθλημα Πειραιά μετά από νίκη επί του Εθνικού Πειραιά την τελευταία αγωνιστική.

## Μη αθλητικά τμήματα
Εκτός από αθλητικά τμήματα στον Π. Σύνδεσμο λειτουργούν επίσης τα ακόλουθα φιλολογικά, καλλιτεχνικά, εκπαιδευτικά τμήματα:
* **Εφορεία Νυχτερινών Σχολών Εργαζομένων Νέων** (ΝΣΕΝ), με τρία εργαστήρια:
** Φωτογραφίας
** Αγιογραφίας
** Ηλεκτρονικών Υπολογιστών
* **Εφορεία Τεχνικής Εκπαίδευσης**
* **Εφορεία Καλλιτεχνικού** με τρία τμήματα:
** Δραματική Σχολή 
** Σχολή Χορού
** Ωδείο
* **Εφορεία Φιλολογικού**, που εκδίδει το τριμηνιαίο λογοτεχνικό περιοδικό "ΠΕΙΡΑΪΚΑ ΓΡΑΜΜΑΤΑ", προκηρύσσει ανά διετία Πανελλήνιο Λογοτεχνικό Διαγωνισμό και λειτουργεί τη Βιβλιοθήκη του Συνδέσμου. 
* **Εφορεία Κοσμητείας και Κοινωνικών Εκδηλώσεων**.
* **Εφορεία Πειραϊκών Σπουδών**. 
* **Εφορεία Περιουσίας**

## Έδρα
Αρχικά το γήπεδο του συλλόγου ήταν Λαϊκό Γυμναστήριο Πειραιά. Εκεί διεξήχθησαν πολλοί αγώνες βόλλευ και μπάσκετ τις πρώτες δεκαετίες. Πολύ αργότερα μετακόμισε στο Παπαστράτειο, την παραδοσιακή του έδρα. Η ομάδα ποδοσφαίρου αγωνιζόταν στο Ποδηλατοδρόμιο Νέου Φαλήρου.

## Δείτε επίσης
*Πειραϊκός Νέου Φαλήρου

## Πηγές
*Ιστορία (14.02.1936), σελ.3 Εφ. ΑΘΛΗΤΙΚΗ ΗΜΕΡΑ

## Παραπομπές


## Εξωτερικοί σύνδεσμοι
* 

*
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1894
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1935
Κατηγορία:Σωματεία Ε.Σ.ΚΑ.Ν.Α.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.ΠΕ.Δ.Α.
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι ξιφασκίας